དེ་ཡང་ཞོགས་པ་ཆུ་ཚོད་༨།༣༠ཐོག་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་གཟིམ་ཆུང་ནས་སློབ་དཔོན་ཟམ་གདོང་རིན་པོ་ཆེ་དང་རྣམ་གྲྭའི་དགེ་བསྐོས་གཉིས་ནས་སྤྱན་རྒྱ་དང་།སྤོས་འཛིན་བཅས་གཟིམ་ཆུང་རྙིང་པར་གདན་འདྲེན་གྱིས་མཆོད་མཇལ་གྲུབ་མཚམས་བཞུགས་ཁྲི་རིན་པོ་ཆེར་༸ཞབས་སོར་འཁོད་པ་དང་།བརྟན་བཞུགས་ཀྱི་དབུ་བཞུགས་རྣམ་གྲྭ་མཁན་པོ་ཁྲོམ་ཐོག་རིན་པོ་ཆེ་མཆོག་ནས་མཇལ་དར་རྐྱང་འབུལ་ཞུས།རིམ་བཞིན་བླ་མ་ལྷ་བསྐྱེད་ནས་མཐར་ཆགས་སུ་གསུངས་ཏེ།མཆོད་འཕྲེང་།བསྟོད་པ།བཟླས་པ་བཅས་སོང་ནས་རྩ་རུའི་ཚོགས་འཁོར་འབུལ་བཞེས་མཛད།གསོལ་འདེབས་མཎྜལ་སྐབས་དབུ་བཞུགས་བཞེངས་ཏེ་མཎྜལ་ཚོམ་བུ་འདེགས་འབུལ་དང་།བཞེངས་མུར།ཚིག་བསྟུན་གྱིས་སྐུ་རྟེན།གསུང་རྟེན།ཐུགས་རྟེན།བུམ་པ།རིགས་ལྔའི་མཚན་མ།ཚེ་ཆང་།ཚེ་རིལ།རྒྱལ་སྲིད་སྣ་བདུན།བཀྲིས་རྟགས་བརྒྱད།བཀྲིས་རྫས་བརྒྱད།མཎྜལ་རྟེན་གསུམ་འདེགས་འབུལ་དང་།༸རྒྱལ་བའི་ཞབས་བརྟན་གསུང་མུར་འབུལ་དངོས་སྤྱན་བསྟར་ཞུས་པ་དང་།མཐར་གཏང་རག་གི་མཎྜལ་རྟེན་གསུམ་ཕུལ་རྗེས།ཞལ་འདོན་ཉི་གཞོན་འཆར་ཀ་མ།རིས་མེད་བསྟན་རྒྱས་སྨོན་ལམ།བསྟན་འབར་མ་གསུང་སྐབས་ཀ་ཁྲི་སྒྲོགམཆོག་གསུམ་ཤིས་བརྗོད་དང་།བདེན་ཚིག་སྨོན་ལམ་བཅས་གསུངས་ཏེ།བརྟན་བཞུགས་དངོས་གཞི་གྲུབ།ཆོག་གྲྭ་འདུས་ཚོགས་ནས་མཇུག་ཆོག་གནང་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གོང་བཞིན་ཕོ་བྲང་གཟིམ་ཆུང་དུ་ཆིབས་བསྒྱུར་བསྐྱངས་ཡོད་པ་བཅས།།།།